અમદાવાદ: શહેરના વસ્ત્રાલ વોર્ડના ભાજપના કાઉ‌ન્સિલર પરેશ પટેલ દ્વારા ફેસબુકમાં પ્રદેશ ભાજપ યુવા મોરચાના પ્રમુખ ડો.ઋત્વિજ પટેલનો ફોટો મૂકી ઋત્વિજ પટેલ પાટીદાર છે, ‘મારો ભાઇ છે’ તેવું લખતાં વિવા‌દિત કોમેન્ટ કરનાર યુવકની ગઇ કાલે રામોલ પોલીસે ધરપકડ કરી હતી. પાટીદાર યુવકને છોડાવવા મોડીરાતે પાટીદાર અનામત આંદોલન સમિતિ (પાસ)ના કન્વીનર હાર્દિક પટેલ સહિત પ૦થી વધુ લોકોનું ટોળું પોલીસ સ્ટેશન ગયું હતું. બાદમાં પરેશ પટેલના કહેવાથી પાટીદાર યુવકની ધરપકડ કરાઇ હોવાનું કહી હાર્દિક પટેલ સહિત ૭૦ માણસોનું ટોળુ પરેશ પટેલના ઘરે મોડી રાતે પહોંચી ગયું હતું અને હલ્લાબોલ કર્યો હતો. ઘટનાની જાણ પોલીસને કરાતાં પોલીસ કોર્પોરેટરના ઘરે પહોંચી ગઇ હતી. આ મામલે પોલીસ ફરિયાદ નોંધાતાં હાર્દિક પટેલ સહિત ૭૦ લોકો સામે રામોલ પોલીસે રાયોટિંગ અને જાનથી મારી નાખવાની ધમકીનો ગુનો નોંધી ૧૦ લોકોની ધરપકડ કરી છે. સુરતના યોગીચોકમાં ગત રાત્રે પોલીસ પર પથ્થરમારાની ઘટના અને કોર્પોરેટરના ઘર પર હુમલાને લઇ હાલ પોલીસે અનેક પાટીદાર વિસ્તારમાં ચુસ્ત પોલીસ બંદોબસ્ત ગોઠવી દીધો છે.